Kempen Buku Hijau sasar jimat belanja dapur RM720j setahun

Berita Harian – 29/3/2006

KUALA LUMPUR: Kempen Buku Hijau yang mensasarkan penyertaan 500,000 keluarga boleh mencapai penjimatan perbelanjaan dapur sebanyak RM720 juta setahun.

Berikutan itu, Menteri Pertanian dan Industri Asas Tani, Tan Sri Muhyiddin Yassin, berkata program yang dilaksanakan semula itu mampu memberi faedah secara langsung kepada keluarga terbabit daripada segi perbelanjaan harian.

Katanya, perkiraan itu berdasarkan penjimatan RM4 sehari bagi setiap keluarga yang menanam 15 jenis tanaman itu boleh mencecah hingga RM1,440 setahun.

“Walaupun ia konsep yang pernah dilaksanakan kira-kira 30 tahun lalu dan dianggap dikitar semula, kempen ini dapat membantu masyarakat sama ada di bandar atau luar bandar menangani masalah kenaikan kos hidup.

“Sasaran yang ditetapkan adalah 500,000 untuk tempoh lima tahun dan ia diharap dapat dicapai dengan kerjasama semua pihak termasuk Ahli Parlimen dengan membabitkan penduduk kawasan masing-masing,” katanya ketika sesi taklimat kempen berkenaan kepada Pengerusi Kelab Penyokong Kerajaan Barisan Nasional (BNBBC) di sini, semalam. Kempen bertemakan 'Tanam, Ternak Guna Sendiri, Jimat Cermat Bina Ekonomi' itu bertujuan menggalak rakyat bercucuk tanam bagi mengeluarkan sendiri bahan makanan sebagai antara langkah membendung kesan kenaikan harga bahan api.

Tahun lalu, kementerian itu mengumumkan untuk menghidupkan semula kempen berkenaan yang pernah dilaksanakan sebelum ini bagi menggalakkan rakyat berbudi kepada tanah dengan bercucuk tanam. Langkah itu selaras usaha meningkatkan semula bekalan makanan tempatan, mengurangkan pergantungan kepada import barangan makanan dan sayur-sayuran serta membendung kenaikan harga barang makanan serta kos sara hidup.

Ternyata, kempen yang dilancarkan Perdana Menteri, Datuk Seri Abdullah Ahmad Badawi pada 3 Mac lalu, adalah bukti kerajaan serius dalam usaha menyemarakkan sektor pertanian berikutan keupayaannya mampu bertahan dalam menghadapi krisis ekonomi. Muhyiddin berkata, sebagai permulaan, RM50,000 diperuntukkan kepada setiap kerajaan negeri untuk memulakan kempen berkenaan, selain menyediakan bantuan teknikal.

“Setiap Ahli Parlimen boleh mengenal pasti kawasan sesuai kempen itu sama ada penyertaan dari segi ternakan, tanaman atau akuakultur,” katanya.

Selain itu, beliau juga menyarankan kempen Buku Hijau diubah kepada kempen Bumi Hijau selaras pendekatan Perdana Menteri untuk memperluaskan sektor pertanian negara di seluruh pelusuk negara.

“Pertanian mampu memberi sumbangan besar kepada negara dan seharusnya sistem pemantauan yang lebih berkesan perlu dirangka untuk memastikan keberkesanannya untuk jangka masa panjang,” katanya.
Source: Berita Harian | www.bharian.com.my